[image: ]LIMBAŽU NOVADA PAŠVALDĪBA
IEPIRKUMU KOMISIJA
Reģ. Nr. 90009114631; Rīgas iela 16, Limbaži, Limbažu novads, LV-4001; 
E-pasts iepirkumi@limbazunovads.lv

Limbažos

Pretendentiem



Par atklāta konkursa nolikuma skaidrojumu 
Limbažu novada pašvaldība saņēmusi precizējošās informācijas pieprasījumu atklātā konkursā “Būvniecības dokumentācijas izstrāde Padela laukuma izbūvei Limbažu pilsētas stadiona teritorijā un autoruzraudzība būvdarbu laikā”, iepirkuma identifikācijas Nr.- LNP 2026/137.
Jautājums:
Nolikuma 2. pielikuma 2.1. punkts par līdzvērtīgu sporta būvi atzīst ārtelpā izbūvējamu objektu ar speciāli sagatavotu pamatni, segumu vai konstrukciju. Segta sporta laukuma pamatne tiek projektēta pēc tiem pašiem principiem — piemēram, segta zirgu izjādes laukuma pamatne (blietēti smilšu un šķembu slāņi, dzelzsbetona plātne uz lentveida pamatiem) konstruktīvi atbilst tehniskajā specifikācijā noteiktajai padela laukuma pamatnei. Jumta esamība pamatnes, seguma un drenāžas risinājumus un līdz ar to projektēšanas kompetenci nemaina.
Ņemot vērā minēto, lūdzam:
1) grozīt nolikuma 2. pielikuma 2.1. punktu un tā zemsvītras piezīmi, nosakot, ka par atbilstošu kvalifikācijas pieredzi uzskatāma arī segta vai slēgta sporta laukuma ar speciāli sagatavotu pamatni, segumu vai konstrukciju būvniecības dokumentācijas izstrāde;
2) pagarināt piedāvājumu iesniegšanas termiņu par 10 darba dienām, lai pēc nolikuma grozījumu publicēšanas pretendentiem būtu pietiekams laiks kvalifikācijas dokumentu (pasūtītāju atsauksmju, speciālistu apliecinājumu) un piedāvājuma sagatavošanai atbilstoši Publisko iepirkumu likuma 35. panta trešajai daļai.

Atbilde: 
Iepirkuma komisija ir izvērtējusi priekšlikumu grozīt nolikuma 2. pielikuma 2.1. punktā noteikto kvalifikācijas prasību, paredzot kā atbilstošu arī segtas vai slēgtas sporta būves būvniecības dokumentācijas izstrādes pieredzi.
Kvalifikācijas prasība ir noteikta, ņemot vērā konkrētā iepirkuma priekšmetu – atklāta padela laukuma izbūves projektēšanu. Atbilstoši tehniskajai specifikācijai projektēšanas ietvaros jāizvērtē esošais reljefs un grunts nestspēja, kā arī jāizstrādā lietusūdens novadīšanas un drenāžas risinājumi, ņemot vērā konkrētās teritorijas apstākļus. Tāpat jāizstrādā āra sporta laukuma pamatnes un konstrukciju risinājumi, kā arī apgaismojuma un tā ietekmes uz apkārtējo vidi risinājumi.
Līdz ar to prasība pēc pieredzes atklātas sporta būves būvniecības dokumentācijas izstrādē ir tieši saistīta ar iepirkuma priekšmetu un nepieciešamo profesionālo pieredzi. Tas, ka segtas vai slēgtas sporta būves projektēšanā var tikt izmantoti līdzīgi atsevišķi konstrukciju risinājumi, piemēram, pamatnes slāņi vai dzelzsbetona konstrukcijas, pats par sevi nepamato šādas pieredzes atzīšanu par līdzvērtīgu.
Vienlaikus norādām, ka nolikuma prasība nav ierobežota tikai ar tajā uzskaitītajiem sporta veidiem, jo tā paredz arī pieredzi citā līdzīgā atklātā sporta infrastruktūrā.
Ņemot vērā minēto, Iepirkuma komisija nolemj nolikuma 2. pielikuma 2.1. punktā noteikto kvalifikācijas prasību negrozīt.
Līdz ar to nav pamata arī piedāvājumu iesniegšanas termiņa pagarināšanai saistībā ar minētajiem priekšlikumiem.
Iepirkumu komisijas priekšsēdētājs							      J. Graudiņš

